b'\n_START_ARTICLE_\nKompozicija\n_START_PARAGRAPH_\nKompozicija\xc2\xa0\xe2\x80\x93 meno k\xc5\xabrinio element\xc5\xb3 i\xc5\xa1d\xc4\x97stymas, j\xc5\xb3 tarpusavio ry\xc5\xa1ys ir santykis su visuma. Dail\xc4\x97s ir architekt\xc5\xabros kompozicija sukuriama kontrastuojant, harmonizuojant, bei akcentuojant plastin\xc4\x97s rai\xc5\xa1kos priemones (linijas, plok\xc5\xa1tumas, t\xc5\xabrius, spalvas, \xc5\xa1vies\xc4\x85, \xc5\xa1e\xc5\xa1\xc4\x97lius), nustatant vaizdo dali\xc5\xb3 proporcijas ir ritm\xc4\x85. Kompozicijos pob\xc5\xabdis priklauso nuo k\xc5\xabrinio paskirties ir med\xc5\xbeiag\xc5\xb3 savybi\xc5\xb3, individuali\xc5\xb3 autoriaus tiksl\xc5\xb3 ir pasirinkto meninio stiliaus ar krypties princip\xc5\xb3._NEWLINE_Kompozicija taip pat yra vadinamas \xc5\xbemogaus fig\xc5\xabros komponavimo b\xc5\xabdas: chiazmas, en face, kontrapostas, profilis, profil perdu, spiralin\xc4\x97 fig\xc5\xabra, trys ketvir\xc4\x8diai, bei u\xc5\xbebaigtas savaranki\xc5\xa1kas dail\xc4\x97s k\xc5\xabrinys (paveikslas, statula, estampas bei kt.). Terminas paprastai netaikomas \xc5\xa1kicui, etiudui, eskizui (t. y. \xc5\xa1iems dalykams netaikomi jo reikalavimai).\n_START_SECTION_\nR\xc5\xab\xc5\xa1ys\n_START_PARAGRAPH_\nPagrindin\xc4\x97s kompozicijos r\xc5\xab\xc5\xa1ys yra atviroji bei u\xc5\xbedaroji kompozicija. Atviroji yra ekspresyvi, dinami\xc5\xa1ka. Jos atmainos\xc2\xa0\xe2\x80\x93 asimetri\xc5\xa1koji, diagonalioji, fragmentin\xc4\x97, spiralin\xc4\x97, vertikalioji. Jos elementai d\xc4\x97stomi i\xc5\xa1centrin\xc4\x97mis kryptimis arba tolygiai, nepabr\xc4\x97\xc5\xbeiant svarbiausios dalies. Tod\xc4\x97l vaizdas atrodo neu\xc5\xbebaigtas, \xc5\xbei\xc5\xabrovas skatinamas j\xc4\xaf prat\xc4\x99sti vaizduot\xc4\x97je._NEWLINE_U\xc5\xbedaroji kompozicija yra stati\xc5\xa1ka, racionali, taisyklinga. U\xc5\xbedarosios kompozicijos atmainos\xc2\xa0\xe2\x80\x93 antitezin\xc4\x97, centri\xc5\xa1koji, chiazmas, frontalioji, kulisin\xc4\x97 piramidin\xc4\x97, simetri\xc5\xa1koji. Jos elementus grupuojant centri\xc5\xa1kai apie pagrindines vaizdo a\xc5\xa1is bei ta\xc5\xa1kus, sukuriamas darnos, stabilumo, u\xc5\xbebaigtumo \xc4\xafsp\xc5\xabdis._NEWLINE_Pagal santyk\xc4\xaf su tikrove vaizduojamosios dail\xc4\x97s kompozicija gali b\xc5\xabti iliuzin\xc4\x97, pagr\xc4\xafsta optikos bei perspektyvos d\xc4\x97sniais, ir simbolin\xc4\x97, perteikianti prasminius objekt\xc5\xb3 ry\xc5\xa1ius\xc2\xa0\xe2\x80\x93 atvirk\xc5\xa1tin\xc4\x97 perspektyva, kontinuacin\xc4\x97 maniera simultanin\xc4\x97 kompozicija.\n_START_SECTION_\nIstorija\n_START_PARAGRAPH_\nAntikos, renesanso, klasicizmo epochose vyravo u\xc5\xbedaroji, manierizmo, baroko bei naujausi\xc5\xb3j\xc5\xb3 laik\xc5\xb3 k\xc5\xabryboje\xc2\xa0\xe2\x80\x93 atviroji kompozicija. Klasikin\xc4\x97je bei realistin\xc4\x97je dail\xc4\x97je imituojant tikrov\xc4\x97s pavidalus taikyti perspektyvos d\xc4\x97sniai (kvadrat\xc5\xabra, rakursas, repusuaras, planas, sotto in su), senov\xc4\x97s Egipto, Bizantijos, romanikos, gotikos, modernizmo mene siekta simbolin\xc4\x97s rai\xc5\xa1kos._NEWLINE_Nuo seno bandyta suformuluoti universalias komponavimo taisykles (aukso pj\xc5\xabvis, euritmija, kanonas, modulis, moduloras, modusas). Ypa\xc4\x8d grie\xc5\xbetomis kompozicijos normomis, apibr\xc4\x97\xc5\xbetomis Pary\xc5\xbeiaus karali\xc5\xa1kojoje tapybos ir skulpt\xc5\xabros akademijoje, vadovavosi klasicizmo, v\xc4\x97liau akademizmo dailininkai. Nuo XIX a. paplito laisvi, spontani\xc5\xa1ki, k\xc5\xabr\xc4\x97jo individualyb\xc4\x99 i\xc5\xa1rei\xc5\xa1kiantys komponavimo b\xc5\xabdai.'